एपीएफ र कोशीको प्रतिद्वन्द्विता
घरेलु महिला क्रिकेट प्रतियोगितामा नेपाल एपीएफ क्लबको फाइनल यात्रा नियमित जस्तै हो । गत वर्ष भने अपवाद रह्यो । इटहरीमा भएको प्रधानमन्त्री कप महिला राष्ट्रिय क्रिकेट प्रतियोगितामा एपीएफ सेमिफाइनलमै रोकिएको थियो । पहिलोपल्ट उपाधि सुदूरपश्चिम प्रदेशले जितेको थियो ।
काठमाडौँ — घरेलु महिला क्रिकेट प्रतियोगितामा नेपाल एपीएफ क्लबको फाइनल यात्रा नियमित जस्तै हो । गत वर्ष भने अपवाद रह्यो । इटहरीमा भएको प्रधानमन्त्री कप महिला राष्ट्रिय क्रिकेट प्रतियोगितामा एपीएफ सेमिफाइनलमै रोकिएको थियो । पहिलोपल्ट उपाधि सुदूरपश्चिम प्रदेशले जितेको थियो ।पछिल्लो संस्करणको प्रतियोगितालाई अपवाद मान्ने हो भने अधिकांश प्रतियोगितामा एपीएफ र कोशी प्रदेशले फाइनलमा खेल्दै आएका थिए । यसपालि पनि एपीएफ र कोशी बुधबार कीर्तिपुरस्थित त्रिवि क्रिकेट मैदानमा प्रधानमन्त्री कपको फाइनलमा प्रतिस्पर्धा गर्दै छन् । एपीएफ दुई वर्षपछि पुनः राष्ट्रिय प्रतियोगितामा विजेता हुने दाउमा छ भने कोशी गत वर्षभन्दा एक स्थानमाथि उक्लने प्रयासमा छ ।राष्ट्रिय खेलाडीको बाहुल्य रहेको एपीएफको महिला क्रिकेटमा दबदबा छ । तर, गत वर्ष इटहरीमा भएको प्रतियोगिताको पछिल्लो संस्करणमा एपीएफ सेमिफाइनलमा कोशी प्रदेशसँगै ८ विकेटले पराजित भएको हो । कोशीलाई ६ विकेटले पराजित गरी सुदूरपश्चिम विजेता बनेको थियो । यसपालि प्लेअफमा सुदूरपश्चिमलाई ९ विकेटले पराजित गरी कोशीले फाइनल यात्रा तय गरेको थियो । तर, यसले सुदूरपश्चिमसँग गत वर्ष फाइनलमा हारेको पीडा पक्कै भुलाउने छ । कोशी जहिल्यै एपीएफलाई पराजित गरी उपाधि जित्न चाहन्छ । एपीएफको चाहना पनि ठीक यस्तै नै छ । खास मज्जा त फाइनलमा कोशीलाई हराउनैमा छ । यी दुईबीचको प्रतिस्पर्धाले महिला क्रिकेटलाई जीवन्त बनाएको छ । ‘एपीएफसँग खेल्दा जोसको स्तर अर्कै हुन्छ । हामीलाई पनि उनीहरूसँग खेल्न मन लाग्छ, उनीहरूलाई पनि हामीसँगै खेल्न मनपर्छ होला । जित–हार भनेको खेलको एउटा हिस्सा हो,’ एपीएफसँग फाइनल खेल्न पाउँदा जोसमा देखिएको कोशीकी कप्तान रुबिना क्षेत्री भन्छिन्, ‘हामीलाई एपीएफसँगै फाइनल खेलौं भन्ने थियो, उनीहरूलाई लडाउँदा मज्जा पनि आउँछ, एपीएफलाई पनि यही हुन्छ होला । सकारात्मक प्रतिद्वन्द्विता छ यी दुई टोलीबीचमा ।’ उनी लामो समय एपीएफबाटै खेलेर आफ्नो प्रदेश फर्किएकी थिइन् । अन्य विभागीय टोलीले पनि महिला क्रिकेट बनाउन चहलपहल गरिरहेको अवस्थामा कोशीमाथि आफ्नो उत्कृष्टता दिन दबाब थपिएको छ । गत वर्ष नेपाल पुलिस क्लबले महिला क्रिकेट टोली बनाउँदा कोशी प्रदेश टोलीका आधा दर्जन खेलाडी पुलिसमा गएका थिए । पुलिस क्लबले पोखरामा नवौं राष्ट्रिय खेलकुदमा महिला क्रिकेटको स्वर्ण जितेको थियो ।पहिलो पटक राउन्ड रोबिन लिग संरचनामा खेलाइएको यसपालिको प्रतियोगितामा एपीएफले सबै ७ खेल जितेको थियो । त्यसक्रममा एपीएफले कोशीमाथि ८ विकेटको विजय हात पारेको हो । राउन्ड रोबिन लिगपछि यी दुई टोली नै शीर्षस्थानमा रहँदै क्वालिफायर १ मा भिडेका थिए । एपीएफले ५२ रनको विजय हात पारेर फाइनल पुगेको थियो ।कोशीलाई दुईपल्ट पराजित गरेर फाइनल पुगे पनि एपीएफकी कप्तान सीता रानामगर फाइनल खेल्ने विपक्षी टोली माथि उच्च सम्मान राख्छिन् । ‘दुई पटक हराउँदै फाइनल पुगेकाले पक्कै पनि हामी उच्च मनोबलमा छौं, तर कोशीलाई हामीले कमजोर मानेका छैनौं,’ सीताले भनिन्, ‘२–३ जना अनुभवी खेलाडीको भरमा कोशी यहाँसम्म आइपुगेको छ । अन्य प्रदेशका लागि पनि कोशी उदाहरण बनेको छ । हामी त विभागको तलब खाएर खेलिरहेका छौं, यतिको प्रदर्शन दिनैपर्‍यो । उनीहरूले बिना तलब यो यात्रा तय गरेका छन् ।’रुबिनाले ९ खेलमा सर्वाधिक २ सय ८३ रन बनाइसकेकी छन् । साथै उनले १० विकेट पनि लिएकी छन् । कोशीकै अर्की खेलाडी काजल श्रेष्ठले १ सय ८६ र अप्सरी बेगमले १ सय ३९ रन बनाएकी छन् । ‘तीन ब्याटरले मात्र खेलिरहँदा पनि हाम्रो टोली बलियो नै देखिएको छ, एउटा कप्तानको रूपमा त्यो गर्व गर्ने क्षण हो । टिम म माथि धेरै भर परे जस्तो देखिन्छ । मलाई यस्तोमा दबाब झेल्न राम्रो पनि लाग्छ,’ रुबिनाले भनिन्, ‘काजल र अप्सरीबाहेक अझै दुई ब्याटरले स्कोर गर्ने हो भने मलाई सजिलो हुन्छ ।’ नेपाली राष्ट्रिय टोलीकी कप्तान इन्दु वर्माले ८ खेलमा २ सय ३१ रन बनाएकी छन् । एपीएफका अन्य ब्याटरमा ममता चौधरीले १ सय ७३, सीताले १ सय ५८ र ज्योति पाण्डेले १ सय २२ रन बनाएका छन् । एपीएफकी करुणा भण्डारीले ९, सुमन विष्टले ८ तथा सीता र सोनु खड्काले ७–७ विकेट लिएका छन् । कोशीबाट रुबिनाबाहेक अप्सरी, सवनम राई र संगीता राईले समान ८ विकेट लिएका छन् । ‘अझै पनि विभागीय टोलीलाई प्रतिस्पर्धा दिने प्रदेश टोली बन्न सकेको छैन, त्यो हामीले स्वीकार्नुपर्छ । हामीसँग हरेक प्रदेशमा १–२ जनामात्र राम्रा खेलाडी हुन्छन्, जबकि विभागीयमा १ देखि ११ खेलाडी नै राम्रो हुन्छ,’ एपीएफलाई फाइनलमा पराजित गर्ने विश्वास लिएकी रुबिनाले भनिन्, ‘हाम्रो प्रदेशको टोलीको सवालमा तीनजनाले मात्र राम्रो खेल्ने हो भने पनि एपीएफलाई पराजित गर्न सक्छौं । त्यसैले प्रदेशले यत्तिको प्रयास गर्नु पनि राम्रो हो ।’ कोशी (पूर्वाञ्चल) र एपीएफको खास प्रतिद्वन्द्विता २०७२ मा पूर्वाञ्चलमा भएको सातौं राष्ट्रिय खेलकुदबाट सुरु भएको हो । अन्तिम ओभरतिर बाउन्ड्री नदिएको विषयमा एपीएफले फाइनलको थप खेल खेल्न मानेन र उपाधि पूर्वाञ्चलले जित्यो । तीन वर्षअघि दाङको लमहीमा कोशीले एपीएफलाई रोमाञ्चक फाइनलमा ६ रनले पराजित गरेको थियो । दुई वर्षअघि कोशीको चुनौतीलाई सजिलै पन्छाउँदै एपीएफ धनगढीको फाप्लामा विजेता बनेको थियो । ‘एपीएफ निश्चय पनि बलियो टोली हो, त्यसमा कुनै शंका छैन । अन्तर्राष्ट्रिय खेलाडीले भरिएको छ र टोली अनुभवी खेलाडीहरू छन् । सीतादेखि राष्ट्रिय टोलीका कप्तानसम्म भएको टिम बलियो नै हुन्छ । हाम्रो युवा टोली हो, त्यसमा १–२ जना अनुभवी छन् । त्यत्तिमा मैले खेल्नुपरिरहेको छ,’ एपीएफसँग खेल्दा सिक्ने अवसर पनि रहेको जनाउँदै रुबिनाले भनिन्, ‘एपीएफसँग खेल्दा जित हारभन्दा पनि हामी कसरी उनीहरूलाई प्रतिस्पर्धा दिन सक्छौं भनेर खेलाडीहरूलाई भन्ने गरेको छु । त्यो दिन जसले राम्रो खेल्छ, त्यसैले जित्ने हो । खेलमा यो खेलाडी र त्यो खेलाडी ठूलो भन्ने हुँदैन । नतिजा जस्तो आएमा राम्रो खेलेकामा आफू सन्तुष्ट हुनुपर्‍यो ।’ एपीएफसँग हार्दैमा हामीले गुमाउनुपर्ने केही नभएको र जतिसक्दो राम्रो खेल्न प्रयास गर्ने रुबिना जनाउँछिन् । उनले भनिन्, ‘उनीहरूसँग खेल्दा हामीले सिक्ने अवसर पाउँछौं । एपीएफसँगको अघिल्लो दुई खेलमा टेलिभिजनमा देखिरहेका र नाम सुनेका ठूला खेलाडी आफ्नोसामु खेल्दा हाम्रा खेलाडी अलिक नर्भस भएजस्तो देखेको छु । अबचाहिँ उनीहरूले राम्रो खेल्छन् कि जस्तो लागेको छ ।’ 